CELEX: 32020R1423
Language: sk
Date: 2019-03-14 00:00:00
Title: Delegované nariadenie Komisie (EÚ) 2020/1423 zo 14. marca 2019, ktorým sa dopĺňa smernica Európskeho parlamentu a Rady (EÚ) 2015/2366, pokiaľ ide o regulačné technické predpisy týkajúce sa kritérií stanovovania ústredných kontaktných bodov v oblasti platobných služieb a funkcií týchto ústredných kontaktných bodov (Text s významom pre EHP)

9.10.2020   
               
               
                  SK
               
               
                  Úradný vestník Európskej únie
               
               
                  L 328/1
               
            
         DELEGOVANÉ NARIADENIE KOMISIE (EÚ) 2020/1423
         zo 14. marca 2019,
         ktorým sa dopĺňa smernica Európskeho parlamentu a Rady (EÚ) 2015/2366, pokiaľ ide o regulačné technické predpisy týkajúce sa kritérií stanovovania ústredných kontaktných bodov v oblasti platobných služieb a funkcií týchto ústredných kontaktných bodov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010 a ktorou sa zrušuje smernica 2007/64/ES (1), a najmä na jej článok 29 ods. 7,
         keďže:
         
                     (1)
                  
                  
                     Požiadavka na stanovenie ústredného kontaktného bodu v súlade s článkom 29 ods. 4 smernice (EÚ) 2015/2366 by mala byť primeraná dosiahnutiu cieľov vytýčených v uvedenej smernici, pričom platobným inštitúciám pôsobiacim cezhranične by nemala prinášať zbytočnú záťaž. Preto je vhodné stanoviť primerané kritériá v podobe limitov týkajúcich sa objemu a hodnoty transakcií vykonaných v hostiteľskom členskom prostredníctvom agentov a počtu agentov usadených v hostiteľskom členskom štáte. Keďže príslušný orgán hostiteľského členského štátu môže vyžadovať, aby platobné inštitúcie podávali správy o činnostiach vykonávaných na území daného členského štátu podľa článku 29 ods. 2 smernice (EÚ) 2015/2366, tento orgán má prostriedky na získanie informácií potrebných na uplatňovanie takýchto kritérií. Mali by sa preto stanoviť uvedené limity s cieľom doplniť článok 29 ods. 4 smernice (EÚ) 2015/2366.
                  
               
                     (2)
                  
                  
                     Keď členský štát požaduje, aby sa stanovil ústredný kontaktný bod podľa článku 29 ods. 4 smernice (EÚ) 2015/2366, tento ústredný kontaktný bod by mal v prvom rade zabezpečovať primeranú komunikáciu a oznamovanie informácií o dodržiavaní požiadaviek stanovených v hlave III a IV uvedenej smernice v hostiteľskom členskom štáte vrátane plnenia povinností platobnej inštitúcie, ktorá ústredný kontaktný bod stanovila, podávať správy príslušným orgánom hostiteľského členského štátu. Mal by zastávať aj ústrednú koordinačnú úlohu medzi platobnou inštitúciou, ktorá ústredný kontaktný bod stanovila, a príslušnými orgánmi domovského a hostiteľského členského štátu s cieľom uľahčovať dohľad nad platobnými službami vykonávanými v danom hostiteľskom členskom štáte prostredníctvom agentov zriadených v súlade s právom usadiť sa. Platobná inštitúcia by mala na tento účel zabezpečiť, aby ústredný kontaktný bod dostal potrebné zdroje a aby mal prístup k príslušným údajom na účely podávania správ, aby si tak mohol plniť svoje povinností podľa smernice (EÚ) 2015/2366.
                  
               
                     (3)
                  
                  
                     Toto nariadenie vychádza z návrhu regulačných technických predpisov, ktoré Komisii predložil Európsky orgán pre bankovníctvo (EBA).
                  
               
                     (4)
                  
                  
                     Orgán EBA uskutočnil otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 (2),
                  
               PRIJALA TOTO NARIADENIE:
         
            Článok 1
            Kritériá na určenie toho, kedy je stanovenie ústredného kontaktného bodu vhodné
            Na účely článku 29 ods. 4 smernice (EÚ) 2015/2366 sa požiadavka, aby platobné inštitúcie stanovili ústredný kontaktný bod, považuje za vhodnú len vtedy, keď je splnené jedno alebo viaceré z týchto kritérií:
            
                        a)
                     
                     
                        celkový počet agentov, prostredníctvom ktorých platobná inštitúcia na základe práva usadiť sa poskytuje v hostiteľskom členskom štáte niektorú z platobných služieb uvedených v prílohe I k smernici (EÚ) 2015/2366, je desať alebo viac ako desať;
                     
                  
                        b)
                     
                     
                        celková hodnota platobných transakcií vrátane platobných transakcií iniciovaných pri poskytovaní platobných iniciačných služieb, ktoré platobná inštitúcia vykonala v hostiteľskom členskom štáte za posledný účtovný rok prostredníctvom agentov nachádzajúcich sa v hostiteľskom členskom štáte a pôsobiacich na základe práva usadiť sa alebo na základe slobody poskytovať služby, presahuje 3 milióny EUR a platobná inštitúcia využíva aspoň dvoch z uvedených agentov na základe práva usadiť sa;
                     
                  
                        c)
                     
                     
                        celkový počet platobných transakcií, ktoré platobná inštitúcia vykonala v hostiteľskom členskom štáte za posledný účtovný rok prostredníctvom agentov nachádzajúcich sa v hostiteľskom členskom štáte a pôsobiacich na základe práva usadiť sa alebo na základe slobody poskytovať služby, vrátane počtu platobných transakcií iniciovaných pri poskytovaní platobných iniciačných služieb, presahuje 100 000 a platobná inštitúcia využíva aspoň dvoch z uvedených agentov na základe práva usadiť sa.
                     
                  
         
            Článok 2
            Funkcie ústredného kontaktného bodu
            
               1.   Ústredný kontaktný bod stanovený podľa článku 29 ods. 4 smernice (EÚ) 2015/2366 plní všetky tieto funkcie:
               
                           a)
                        
                        
                           slúži ako jediný poskytovateľ a jediný bod zberu informácií na účely plnenia povinností platobnej inštitúcie, ktorá ústredný kontaktný bod stanovila, podávať správy príslušným orgánom hostiteľského členského štátu podľa článku 29 ods. 2 smernice (EÚ) 2015/2366 v súvislosti so službami poskytovanými v hostiteľskom členskom štáte prostredníctvom agentov na základe práva usadiť sa;
                        
                     
                           b)
                        
                        
                           slúži ako jediné kontaktné miesto platobnej inštitúcie, ktorá ústredný kontaktný bod stanovila, pri jej komunikácii s príslušnými orgánmi domovského a hostiteľského členského štátu v súvislosti s platobnými službami poskytovanými v hostiteľskom členskom štáte prostredníctvom agentov na základe práva usadiť sa, a to aj prostredníctvom poskytovania dokumentov a informácií príslušným orgánom na ich žiadosť.
                        
                     
                           c)
                        
                        
                           uľahčuje kontroly na mieste vykonávané príslušnými orgánmi u agentov platobnej inštitúcie, ktorá ústredný kontaktný bod stanovila, pôsobiacich v hostiteľskom členskom štáte na základe práva usadiť sa, a vykonávanie všetkých opatrení dohľadu prijatých príslušnými orgánmi domovského alebo hostiteľského členského štátu podľa smernice (EÚ) 2015/2366.
                        
                     
            
               2.   Platobné inštitúcie zabezpečia, aby ústredný kontaktný bod mal potrebné zdroje a prístup ku všetkým údajom potrebným na vykonávanie funkcií uvedených v článku 29 ods. 4 smernice (EÚ) 2015/2366 a bližšie určených v odseku 1 tohto článku.
            
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. marca 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 337, 23.12.2015, s. 35.
         
            (2)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).